આવી જ ઘટના સ્વામી વિવેકાનંદજીની છે. સ્વામીજી પરિવ્રાજક અવસ્થામાં ભારતભ્રમણ કરતા હતા. એ વખતે એક ગામમાં એક વૃદ્ધા સ્વામીજીને મળી. વૃદ્ધાના એકના એક દીકરાનો કોઈ પ્રેતાત્માએ કબજો લીધો હતો. વૃદ્ધાએ સ્વામીજીને પુત્રને પ્રેતના પાશમાંથી છોડવવા કાકલુદી કરી. સ્વામીજી કોઈ ચમત્કારોમાં તો માનતા ન હતા. પણ વૃદ્ધાની કકળતી આંતરડીનો આર્તનાદ સાંભળી કાગળ ઉપર ‘ઓઉમ્’ લખીને આપ્યો ને તાવીજમાં મૂકી એને ગળામાં પહેરાવવા કહ્યું. એનો પુત્ર પ્રેતમુક્ત થયો. આ બધામાં શ્રદ્ધા અને આસ્થા અગત્યના છે. શ્રી ઉપાધ્યાયે એવો જ એક સ્વાનુભવનો રસપ્રદ પ્રસંગ નોંધ્યો છે.